**NTNU S-sak** **29/15**

**Norges teknisk-naturvitenskapelige**

**universitet**

14.08.2015

Arkiv: 2015/12992

Saksansvarlig: Ida Munkeby ([Tilleggsnotat](29.15%20Valgreglement%20tilleggsdok.pdf) utsendt Styret 26.8.2015)  
Saksbehandler: Kristin Wergeland Brekke

**N O T A T**

Til: Styret

Fra: Rektor

**Om:** **Utvidelse av NTNU-styret. Reglement for valg av medlemmer fra høgskolene**

**Tilråding:**

1. Styret legger til grunn at NTNUs valgreglement og valgsystem benyttes så langt det passer ved det ekstraordinære valget av styremedlemmer fra høgskolene høsten 2015.
2. Styret vedtar de foreslåtte særreglene om valgstyre og valgoppgjør som sikrer at HiG, HiST og HiÅ blir representert i styret i samsvar med Kunnskapsdepartementets forutsetninger.   
   Det skal velges én vitenskapelig ansatt, én teknisk-administrativt ansatt og én student fra høgskolene. Departementet oppnevner i tillegg en ekstern.
3. I henhold til valgreglementet, gjennomføres valgene etter tidsplan fastsatt av Rektor ved NTNU.

**Bakgrunn**

Kunnskapsdepartementet har i brev av 19.6.2015 bestemt følgende (*sitat i kursiv*):

* Styret for NTNU *utvides med fire medlemmer fra høgskolene fra 1. januar 2016 og ut styreperioden som for samtlige medlemmer avsluttes 31. juli 2017*.
* *Styret som trer i kraft fra 1. januar 2016 vil fra 1. november 2015 ha myndighet til å treffe beslutninger som angår etableringen av den nye institusjonen*.
* *Styret utvides med to medlemmer valgt av de ansatte og ett medlem valgt av studentene ved HiG, HiST og HiÅ, dessuten et eksternt medlem oppnevnt av departementet*.
* *Departementet forutsetter at de tre styremedlemmene som velges av de ansatte og studentene samlet dekker dagens HiG, HiST og HiÅ, og ber institusjonene fastsette valgreglement som sørger for dette.*

**Tolkning og operasjonalisering av Kunnskapsdepartementets retningslinjer**

Det er viktig å merke seg at det er snakk om en utvidelse av styret og ikke valg av et nytt samlet styre. Det må derfor gjennomføres separate valg ved NTNU og høgskolene i høst:

* NTNU vil gjennomføre utsatte valg for gruppene midlertidig vitenskapelig ansatte og studenter for den gjenværende styreperioden 1.1.2016-31.7.2017.
* Høgskolene vil i samsvar med Kunnskapsdepartementets forutsetninger velge sine tre medlemmer i fellesskap for samme periode.

Kunnskapsdepartementet forutsetter at de tre styremedlemmene skal «samlet dekke dagens HiG, HiST og HiÅ». Ettersom dette er et ekstraordinært valg, må det fastsettes særregler for valgoppgjøret som sikrer at alle høgskolene blir representert blant de tre styremedlemmene.

Det skal velges to medlemmer blant «de ansatte». Det må avklares om det skal velges to vitenskapelig ansatte eller én vitenskapelig og én teknisk-administrativ. Før sommeren gikk styringsgruppa for fusjonen inn for at NTNU-styret skulle utvides med to vitenskapelig ansatte fra høgskolene. Vi vil imidlertid argumentere for at det heller bør være én fra hver ansattgruppe. Fusjonen vil berøre alle deler av institusjonenes virksomhet. Årsverkstall fra DBH viser at institusjonene i dag har 3835 vitenskapelig ansatte (hvorav 841 ved høgskolen) og 2612 teknisk-administrativt ansatte (hvorav 521 ved høgskolene). Ettersom universitets­loven legger til grunn at valg gjennomføres innenfor egen ansattgruppe, vil de teknisk-administrativt ansatte fra høgskolene bare kunne delta i valget dersom de får én av de to ansattrepresentantene. Universitetsloven § 9-3 forutsetter dessuten at alle velgergrupper «skal være tilfredsstillende representert i styret». Mot denne bakgrunn er det vår anbefaling at det velges én fra hver ansattgruppe. I så fall vil det stå 767 årsverk bak hver vitenskapelige representant og 1306 årsverk bak hver teknisk-administrative representant i det utvidede styret. Vår anbefaling er at Styret får følgende sammensetning:

|  |  |  |  |
| --- | --- | --- | --- |
| **Grupper i styret** | **Fra NTNU** | **Fra høgskolene** | **Utvidet styre** |
| Vitenskapelig ansatte | 4 (inkl. 1 midlertidig) | 1 | 5 |
| Teknisk-administrative | 1 | 1 | 2 |
| Studenter | 2 | 1 | 3 |
| Eksterne | 4 (inkl. styreleder) | 1 | 5 |
| **Antall medlemmer** | **11** | **4** | **15** |

Likestillingslovens krav må oppfylles innenfor hver velgergruppe. Det vil si at det skal være en av hvert kjønn fra gruppen vitenskapelig ansatte både blant medlemmene og varamedlem­mene. For studentene må medlem og varamedlem være av motsatte kjønn. Kvotering er ikke uproblematisk da det overprøver velgernes stemmegivning. Det er derfor et spørsmål i hvor stor grad vi skal sikre representasjon fra de ulike høgskolene også blant varamedlemmene. Styringsgruppa for fusjon ønsket i vår minst mulig kvotering. I forslag til særregler for valg­oppgjøret er det derfor bare lagt opp til lovbestemt kvotering etter kjønn.

**Forslag til reglement for valg av styremedlemmer fra HiG, HiST og HiÅ i 2015**

Ettersom det skal gjennomføres valg til et utvidet styre ved NTNU, legges det til grunn at NTNUs valgreglement og valgsystem benyttes så langt det passer. Særregler for valget av medlemmer fra høgskolene må fastsettes som sikrer at valgopp­gjøret blir i samsvar med Kunnskapsdepartementets forutsetninger. Det må også vedtas særregler om felles valgstyre/nominasjonskomite som sikrer representasjon fra alle tre institusjoner og de aktuelle velgergruppene. NTNUs valgsekretariat, som kjenner NTNUs valgreglement og valgsystem godt, vil være sekretariat for valgstyret og samarbeide nært med høgskolene for å få på plass et godt manntall og felles informasjon til velgerne som sikrer likebehandling av kandidatene.

Forslag til valgreglement for valg av tre styremedlemmer fra HiG, HiST og HiÅ, dvs. én vitenskapelig ansatt, én teknisk-administrativt ansatt og én student:

1. NTNUs valgreglement og valgsystem benyttes så langt det passer ved styrevalget i 2015.
2. Følgende særregler for gjennomføring av valgoppgjøret skal sikre at HiG, HiST og HiÅ blir representert blant medlemmene i samsvar med Kunnskapsdepartementets forutsetninger i brev av 16.9.2015. Valgoppgjøret gjennomføres i denne rekkefølgen: [[1]](#footnote-1)   
   a) Den vitenskapelig ansatte med høyest stemmetall blir medlem. Den med høyest stemmetall av motsatt kjønn blir varamedlem.   
   b) Den teknisk-administrativt ansatte med høyest stemmetall fra annen høgskole enn a) blir medlem. Den med høyest stemmetall av motsatt kjønn blir varamedlem.   
   c) Studenten med høyest stemmetall fra annen høgskole enn a) og b) blir medlem. Den med høyest stemmetall av motsatt kjønn blir varamedlem.
3. HiG, HiST og HiÅ oppnevner et felles valgstyre med ansvar for å ivareta valgstyrets og valgkomiteens oppgaver etter NTNUs valgreglement. Hver høgskole skal ha én representant i valgstyret fra hver velgergruppe som valget omfatter. Valgstyret velger selv sin leder. NTNU er sekretariat for valgstyret med administrativ bistand fra høgskolene mht. manntall og valginformasjon.
4. Felles manntall for HiG, HiST og HiÅ tas ut 20. september med klagefrist 5. oktober i henhold til NTNUs valgreglement. NTNUs elektroniske valgsystem benyttes for kontroll av og klage på manntall. Man må stå i manntallet for å avgi stemme ved valget. Velgerne er selv ansvarlige for å kontrollere at de er riktig oppført i manntallet innenfor klagefristen.
5. Valg gjennomføres 26.-28. oktober ved hjelp av NTNUs elektroniske valgsystem. I henhold til NTNUs valgreglement kan velgerne rangere like mange kandidater som det til sammen skal velges. Antall vektede stemmer avgjør hvem som blir medlem og varamedlem med mindre hensyn til likestilling eller institusjons­tilknytning må overprøve resultatet.

**Tidsplan for høstens valg**

Departementet forutsetter at nytt styre skal kunne fungere fra 1. november 2015. Følgende tidsplan som er fastsatt av Rektor, oppfyller fristene i NTNUs valgreglement og gjør det mulig å få valgresultatet klart 29. oktober 2015.

|  |  |
| --- | --- |
| Innen utgangen av august | * Felles valgstyre for HiG, HiST og HiÅ oppnevnt * Kontaktpersoner for manntall og internkommunikasjon oppnevnt * NTNUs valgsekretariat (Rektors stab): Kristin Wergeland Brekke [Kristin.brekke@ntnu.no](mailto:Kristin.brekke@ntnu.no), tlf. 73 55 02 52/ 93 49 20 89 |
| 14. september (uke 38) | Kunngjøring av valget |
| 20. september (uke 39) | Uttak av manntall |
| 5.oktober (uke 41) | Klagefrist på manntall |
| 8. oktober (uke 41) | Frist for nominasjon av kandidater |
| 26-28. oktober (uke 44) | Styrevalg |
| 29. oktober (uke 44) | Kunngjøring av valgresultatet |

Høstens valg ved NTNU av midlertidig vitenskapelig ansatte og studenter følger samme tidsplan.

**NTNUs valgreglement:** [**https://innsida.ntnu.no/documents/10157/3307172/Valgreglement**](https://innsida.ntnu.no/documents/10157/3307172/Valgreglement)

1. Dersom man ønsker å velge to vitenskapelige og én student, har vi i denne fotnoten vist hvordan særreglene for valgoppgjøret kan utformes slik at alle institusjoner er representert blant medlemmene. Det er mulig å legge inn regler som sikrer institusjonell representasjon også for varamedlemmene.

   1. Den vitenskapelig ansatte med høyest stemmetall blir medlem.
   2. Den vitenskapelig ansatte med høyest stemmetall av motsatt kjønn fra annen høgskole enn a) blir det andre medlemmet.
   3. Den vitenskapelig ansatte med flest stemmer fra annen høgskole enn a) og b) blir første varamedlem.
   4. Den vitenskapelig ansatte med flest stemmer av motsatt kjønn enn c) blir andre varamedlem.
   5. Studenten med høyest stemmetall fra annen høgskole enn a) og b) blir medlem.
   6. Studenten med høyest stemmetall av motsatt kjønn fra annen høgskole enn e) blir varamedlem.

   [↑](#footnote-ref-1)